Antibiotika onttrek nadat 2 kleuters sterf | Netwerk24
Deur Marietie Louw-Carstens 12 Augustus 2019 11:58
Twee kleuters van Limpopo is Saterdag in die dr. C.N. Phatudi-hospitaal in Maake buite Tzaneen dood nadat hulle 'n breëspektrum antibiotika toegedien is.
Dr. Phophi Ramathuba, LUR vir gesondheid, het intussen opdrag gegee dat die antibiotika, Rocephine, met die verpakkingsnommer 8f004OA30 onmiddellik uit alle provinsiale hospitale in Limpopo onttrek word.
Dr. Phophi Ramathuba, Limpopo se LUR vir gesondheid.Foto: Verskaf
Neil Shikwambana, woordvoerder van die departement van gesondheid, sê dié stap is as 'n voorkomingsmaatreël ingestel terwyl 'n ondersoek gedoen word na wat die kleuters se dood veroorsaak het.
Die twee kinders, albei twee jaar en vyf maande, is Saterdagmiddag dood.
Shikwambana kon nie sê met watter siekte of siektes hulle in die hospitaal opgeneem is nie. Hulle was in 'n bestendige toestand voordat hulle onderskeidelik elk drie en vier dosisse van die antibiotika toegedien is.
Die kinders, wat nie verwant is aan mekaar nie, is kort daarna dood.
Rocephine is 'n breëspektrum antibiotika wat gebruik word om verskeie bakteriese infeksies op te klaar.
Lykskouings sal gedoen word om die oorsaak van hul dood te bepaal.
Shikwambana sê die spuitnaalde en glashouers waarin die antibiotika was, is verseël en daar sal ook toetse op gedoen word.